
София 1000, пл. "Света Неделя" №6,  тел: (+359 2)   9401 444, факс: (+359 2) 9401 595 



РЕШЕНИЕ
       № РС-333-20-084

Днес, 22.07.2020 г., Комисията за противодействие на корупцията и за отнемане на незаконно придобитото имущество /КПКОНПИ/, в състав: 		

Председател: Сотир Цацаров
Заместник-председател: Антон Славчев
Член: Антоанета Георгиева – Цонкова
Член: Пламен Йоцов
Член: Силвия Къдрева                  
       
 У С Т А Н О В И:

Производството е образувано по реда на чл. 71, ал. 1, пр. 1 от Закона за противодействие на корупцията и за отнемане на незаконно придобитото имущество (ЗПКОНПИ) и е образувано въз основа на Решение за образуване на производство за конфликт на интереси № КИ-125 от 03.06.2020 година по сигнал с вх.№ ЦУ01/С-333/ 20.05.2020 г. на КПКОНПИ.
Сигналът е насочен срещу Иван *** Момъков – общински съветник в Общински съвет- Г.О., мандат 2019 – 2023 г.
В сигнала се съдържат твърдения за това, че Иван Момъков е и директор на ОУ „***“, град Г.О. и има интерес от закриването на основни училища на територията на Община Г.О. В качеството си на общински съветник в Общински съвет – Г.О. Момъков е взел участие в гласуването на решения № 158 и № 159 по Протокол № 8/ 30.04.2020 г. на Общински съвет – Г.О., вместо да си направи отвод, с което е нарушил чл.37 от ЗМСМА. Твърди се, че е налице финансов интерес за Момъков от подкрепата за предложенията на кмета, предвид факта, че ОУ „***“ е второстепенен разпоредител с бюджетни средства и по тази линия е на пряко подчинение на Община Г.О., която е първостепенен разпоредител, т.е. Момъков и кмета на общината са във връзка на власт и подчинение. 
Към сигнала не са приложени доказателства. 
Във връзка с твърденията в сигнала Комисията е изискала и с писмо, вх. № 10005/18.06.2020 г., е получила от Постоянната комисия по конфликт на интереси към Общински съвет – Г.О. доказателства за служебното качество на Иван *** Момъков – общински съветник в Общински съвет – Г.О., мандат 2019 – 2023 г.- клетвен лист, както и решения за избирането му за член на постоянни комисии към Общински съвет – Г.О.; Протокол № 8 от 30.04.2020 г. на Общински съвет – Г.О., с дневен ред и с поименен списък на гласувалите решенията на общинския съвет общински съветници, внесените в Общински съвет – Г.О. докладни записки за закриване на Основно училище „***“- с. П. и  Основно училище „***“ – с. П.; протоколи от заседания на постоянните комисии към Общински съвет – Г.О., в които е участвал Иван Момъков и на които са обсъждани докладните записки за закриване на Основно училище „***“- с. П. и  Основно училище „***“ – с. П.
Изискани са и с писмо от РУО-В.Т., вх. №10097/19.06.2020 г. на КПКОНПИ, са получени и доказателства за служебното качество на Иван *** Момъков като директор на Основно училище „***“, град Г.О. – трудов договор и допълнителни споразумения към него и справка за относителния дял/ брой на учениците, посещаващи Основно училище „***“, град Г.О., които са се прехвърлили в същото от ОУ „***“, с. П. и от ОУ „***“, с. П., община Г.О. в периода 2017-2020 година, съответно които са се прехвърлили от същите две училища в ОУ „***“, с. П. и ОУ „***“, с. В., община Г.О., през посочения период.
Комисията служебно е направила справки в регистър НБД „Население“, на електронните страници на Община Г.О. и ОУ „***“, град Г.О., в електронния регистър по чл.346, ал.1 от Закона за предучилищното и училищно образование /ЗПУО/, както и в Регистъра на лицата, заемащи висши публични длъжности на КПКОНПИ – за подадените от Иван Момъков декларации по чл.35, ал.1, т.2 от ЗПКОНПИ.
На основание чл. 72, ал.5 от ЗПКОНПИ, с покана изх. №10621/ 25.06.2020 г., Иван Момъков, в качеството му на общински съветник  в Общински съвет -  Г.О. и лице, заемащо висша публична длъжност по чл.6, ал.1, т.32 от ЗПКОНПИ, е поканен за изслушване пред Комисията на 08.07.2020 г. от 11.45 часа. На изслушването Момъков се яви лично и бе изслушан от Комисията по т.5 от дневния ред. Същият депозира пред Комисията и писмени обяснения, заведени с вх. №11608/ 08.07.2020 г.

В хода на проверката по сигнала Комисията установи следното от фактическа страна:

	Сигналът е подаден от физическо лице, с посочени две имена, служебен адрес и е подписан.
Иван *** Момъков е избран за общински съветник в Общински съвет – Г.О. на проведените на 27.10.2019 г. избори за общински съветници и кметове, за мандат 2019-2023 г. Същият е подписал клетвен лист на 11.11.2019 г. 
С Решение № 4/15.11.2019 г. на Общински съвет – Г.О. по Протокол №2/15.11.2019 г. Момъков е избран за член на Постоянната комисия „Бюджет, финанси и евроинтеграция“ към Общински съвет – Г.О. и за председател на Постоянната комисия „Образование, култура и религия“.
Момъков е директор на Основно училище „***“, град Г.О., назначен на същата длъжност по Трудов договор № РД-07-50/01.09.2015 г., подписан за работодателя – ОУ „***“, град Г.О., от Началника на РИО (РУО)- В.Т. за срок: до заемане на длъжността въз основа на конкурс. На 19.06.2018 г. е сключено Споразумение № РД 07-38/19.06.2018 г. между същите страни за длъжността „директор“ на ОУ „***“, град Г. О., след спечелен от Момъков конкурс за длъжността, като трудовото правоотношение е за неопределен срок. Към преписката са представени Допълнително споразумение № РД-07-8/29.01.2019 г. и № РД-04-33/30.01.2020 г., касаещи промяна на трудовото възнаграждение на Момъков, както и Допълнително споразумение към трудов договор за участие в Проект BG05M20P001-2.012-0001 „Образование за утрешния ден“, финансиран от Оперативна програма „Наука и образование за интелигентен растеж 2014-2020“, съфинансирана от Европейския съюз чрез европейските структурни и инвестиционни фондове № РД04-149/26.02.2020 г.  
В Регистъра на институциите в системата на предучилищното и училищното образование, публикуван на електронната страница на Министерство на образованието и науката (МОН), е вписано Основно училище „***“, с адрес:***, град Г.О., ул. „***“ №***; вид на институцията, съгласно чл.35-36 от ЗПУКО: общинско. 
От събраните по преписката доказателства е видно:
На 22.04.2020 г. е проведено заседание на Постоянната комисия „Образование, култура и религия“ при Общински съвет – Г.О., председателствана от Иван Момъков, на което по т.1 и т.2 от дневния ред, след проведена дискусия, от общо 6 присъстващи на заседанието общински съветници с 4 гласа „за“ и 2 гласа - „въздържал се“, комисията е подкрепила предложенията на кмета на Община Г.О. за закриване на ОУ „***“ - с.П., с правоприемник - ОУ „***“ – с. Д. и за закриване на ОУ „***“ – с. П., с правоприемник ОУ „***“ – с.В. Гласуването в постоянните комисии не е поименно, поради което не е възможно да се установи по категоричен начин как точно е гласувал Иван Момъков. 
На 30.04.2020 г. е проведено заседание на Общински съвет – Г. О., обективирано в Протокол №8/ 30.04.2020 г., на което по т.9 от дневния ред, с докладчик Иван Момъков, като председател на Постоянната комисия „Образование, култура и религия“ в Общински съвет – Г.О., е обсъдено и гласувано Предложение на кмета на Община Г.О., рег. №209/21.04.2020 г., за закриване на ОУ „***“- с.П.,  като с 19 гласа „за“, „против“ – 9 и „въздържали се“ – 4, Общински съвет – Г.О. е приел Решение №158, с което: дава съгласие за закриване на ОУ „***“ – с. П., ул. „***“ №***, Община Г.О., считано от началото на учебната 2020/2021 година; определя ОУ „***“ – с. Д., ул. „***“ №***, Община Г. О. за приемник на учениците от ОУ „***“; задължителната документация на закритото училище да се съхранява в ОУ „***“ - с.Д.; сградният фонд и материално-техническата база (наличният инвентар), както и земеделската земя на закритото училище да преминат в разпореждане на кмета на Община Г.О.; намалява броя на второстепенните разпоредители с бюджет, считано от датата на закриване на ОУ „***“ – с. П. и възлага на кмета на Община Г. О. да предприеме необходимите действия по осъществяване на процедурата по закриване на същото, като представи на Министерство на образованието и науката предложение за закриването и всички необходими документи. Като общински съветник в Общински съвет – Г.О. Иван Момъков е гласувал „за“ приемане на Решение № 158/ 30.04.2020 г.
На същото заседание на общинския съвет, по т.10 от дневния ред, с докладчик Иван Момъков, като председател на Постоянната комисия „Образование, култура и религия“ в Общински съвет – Г.О., е обсъдено и гласувано Предложение на кмета на Община Г.О., рег. №208/ 21.04.2020 г., като с 21 гласа „за“, „против“ – 9 и „въздържали се“ – 1, Общински съвет – Г.О. е приел Решение №159, с което: дава съгласие за закриване на ОУ „***“ – с. П., ул. „***“ № ***, Община Г.О., считано от началото на учебната 2020/2021 година; определя ОУ „***“ – с.В., ул. „***“ №***, Община Г.О., за приемник на учениците от ОУ „***“; задължителната документация на закритото училище да се съхранява в ОУ „***“ - с.В.; сградният фонд и материално-техническата база (наличният инвентар), както и земеделската земя на закритото училище да преминат в разпореждане на кмета на Община Г. О.; намалява броят на второстепенните разпоредители с бюджет, считано от датата на закриване на ОУ „***“ – с. П. и възлага на кмета на Община Г.О. да предприеме необходимите действия по осъществяване на процедурата по закриване на същото, като представи в Министерство на образованието и науката предложение за закриването и всички необходими документи. Иван Момъков е гласувал „за“ приемане на Решение №159/ 30.04.2020 г. на Общински съвет- Г.О.
Видно от представена по преписката справка от РУО - В.Т. с писмо с вх. №10097/ 19.06.2020 г., в периода 2017-2020 г. в Основно училище „***“, град Г.О. са се преместили от ОУ „***“, с. П. - двама ученика, а от ОУ „***“, с. П. – няма прехвърлени ученици. За същия период от ОУ „***“, с. П. и от ОУ „***“, с. П. няма преместени ученици в ОУ „***“, с. Д. Няма преместени ученици в периода и от ОУ „***“, с. П. в ОУ „***“, с. В., община Г.О. Двама ученика са преместени в периода 2017 – 2020 г. от ОУ „***“, с. П. в ОУ „***“, с. В., община Г.О. В РУО В.Т. има информация само относно преместените ученици по време на учебната година, но няма информация относно броя на учениците, които в началото на учебната година, по желание, са записани в училища в гр. Г.О. и в други населени места
По време на изслушването пред Комисията на 08.07.2020 г. Иван Момъков заяви, че закриването на училища е едно от най-трудните и болезнени решения в живота му, още повече като човек, който е отдал живота си на българското образование. До тази непопулярна мярка се е стигнало поради значително намаляване броя на учениците в двете закрити училища. В едното от тях за учебната 2019/2020 г. са обучавани общо 35 ученика от различни възрасти, а в другото общо 25. Това е наложило и сливането на паралелки и съвместното обучение на деца от различни възрасти. Това сливане неминуемо води до по-ниско качество на обучението, с оглед различните потребности на децата и невъзможността преподаването да бъде съсредоточено в конкретния материал за съответната възрастова група. От своя страна, това води и до по-слаби резултати, показани при годишните оценки от националното външно оценяване. В същото време, по-голямата част от учениците в закритите училища са приходящи от съседни населени места, което само по себе си е показателно за това, че на тяхна територия няма достатъчно деца, които биха могли да се обучават, без да се налага да пътуват. Територията на Община Г.О. не е голяма и пътуването от едно до друго населено място, в това число и до общинския град, отнема 10-15 минути. Поддържането на много, но неефективни като качество на предоставяното образование училища, в това число и поддържането на базата и осигуряването на преподаватели, води и до значителен разход на средства, което е неоправдано, предвид получените резултати. При гласуването той е нямал никакви други мотиви освен тези, че със закриването на двете училища ще се даде възможност децата да се насочат към други училища в района, където ще получат по-добри условия за обучение, което ще е съответно и на възрастта им и ще отговаря на държавните образователни стандарти. На територията на Община Г.О. има общо пет училища от ранга на училището, на което той е директор. Вероятността някои от децата от закритите училища да се насочат към неговото училище е твърде малка и това не е било водещо за него при гласуването. Същото той поддържа и в представените пред Комисията писмени обяснения.

При така изяснената фактическа обстановка Комисията установи следното от правна страна:	
За да е осъществен конфликт на интереси по смисъла на чл.52 от Закона за противодействие на корупцията и за отнемане на незаконно придобитото имущество (ЗПКОНПИ), трябва да са налице три кумулативни предпоставки: лице, заемащо висша публична длъжност, наличие на негов или на свързани с него лица частен интерес, който може да повлияе върху обективното и безпристрастно изпълнение на правомощията или задълженията му по служба и упражнено властническо правомощие, повлияно от частния интерес.
Легалните дефиниции на понятията частен интерес и облага се съдържат в чл.53 и чл.54 от ЗПКОНПИ. Частен интерес е всеки интерес, който води до облага от материален или нематериален характер за лицето, заемащо висша публична длъжност или за свързани с него лица, включително всяко поето задължение, т.е. за да е налице частен интерес, следва да има реална възможност за настъпване на облага. Облага е всеки доход в пари или имущество, включително придобиване на дялове или акции, както и предоставяне, прехвърляне или отказ от права, получаване на стоки или услуги безплатно или на цени, по- ниски от пазарните, получаване на привилегия или почести, помощ, глас, подкрепа или влияние, предимство, получаване на или обещание за работа, длъжност, дар, награда или обещание за избягване на загуба, отговорност, санкция или друго неблагоприятно събитие.
Като общински съветник в Общински съвет – Г.О.  Иван *** Момъков е лице, заемащо висша публична длъжност по смисъла на чл.6, ал.1, т.32 от ЗПКОНПИ и компетентна да се произнесе относно наличието или липсата на конфликт на интереси по отношение на него е КПКОНПИ.
При наличието на този първи елемент от състава на конфликта на интереси, определящо за съществуването на такъв е упражняването на правомощия по служба от страна на лицето, заемащо висша публична длъжност и частен интерес, при наличието на който следва да е станало това.
Съгласно чл.33, ал.1 от Закона за местното самоуправление и местната администрация (ЗМСМА), общинският съветник има право: да бъде избиран в състава на постоянни и временни комисии на съвета; да предлага включването в дневния ред на заседанията на общинския съвет разглеждането на въпроси от компетентността на съвета и да внася проекти за решения; да участва в обсъждането и решаването на всички въпроси от компетентността на съвета; да отправя питания към кмета. Общинският съвет е органът, който приема и изменя годишния бюджет на общината, осъществява контрола и приема отчета за изпълнението му, съгласно чл. 21, ал. 1, т. 6 от ЗМСМА.
Училището е институция в системата на предучилищното и училищното образование, в която се обучават, възпитават и социализират ученици и се осигуряват условия за завършване на клас и етап и/или за придобиване на степен на образование, съгласно разпоредбата на чл.25, ал.1 от Закона за предучилищното и училищно образование (ЗПУО). Институциите в системата на предучилищното и училищно образование са юридически лица (чл.29). Орган за управление и контрол на държавните и общинските институции в системата на предучилищното и училищното образование е директорът. Директорът управлява и представлява съответната институция (чл.257, ал.1). Директорът на държавно и общинско училище организира и контролира цялостната дейност на институцията в съответствие с правомощията, определени с държавния образователен стандарт. Трудовите договори с директорите на общинските училища се сключват и прекратяват от началника на регионалното управление на образованието (чл.217, ал. 2). Съгласно чл. 280, ал. 1, дейностите в системата на предучилищното и училищното образование се финансират със средства от държавния бюджет, бюджетите на общините, европейски фондове и програми и други източници. Общинските институции в системата на предучилищното и училищното образование се финансират чрез бюджета на общините (чл.52, ал.2). Държавните и общинските училища прилагат система на делегиран бюджет, която дава право на директора на училището на второстепенен разпоредител с бюджет, както и право да извършва компенсирани промени по плана на приходите и разходите, в т.ч. между дейности, като уведомява за това първостепенния разпоредител с бюджет, право да се разпорежда със средствата на училището, да определя числеността на персонала, индивидуалните възнаграждения, преподавателската натовареност и броя на паралелките, както и броя на учениците в тях, съобразно утвърдения бюджет на училището и нормите, определени в подзаконовите нормативни актове, като осигурява прилагането на учебния план (чл. 289). Първостепенните разпоредители с бюджет разпределят получените по стандарта средства за всяка дейност между училищата въз основа на формули за съответната дейност, като един от основните компоненти на формулите е броят на учениците в училищата за съответната дейност (чл.282). Министърът на образованието и науката със заповед открива, преобразува, променя и закрива: държавните училища; общинските училища; специализираните обслужващи звена; държавните и общинските центрове за специална образователна подкрепа (чл. 310, ал.1). Производството по издаването на заповедта за откриване, преобразуване, промяна и закриване на държавните и общинските училища започва по писмено предложение на финансиращия орган, като за общинските училища - предложението на кмета за започване на производството се внася след решение на общинския съвет и след проверка и становище на регионалното управление на образованието (чл.312).
Видно от разпоредбата на §1, т.15, б.“б“ от ДР на ЗПКОНПИ, освен наличие на роднински връзки, свързаност може да се породи и от наличието на икономически или политически зависимости, които пораждат основателни съмнения в безпристрастността и обективността на лицето, заемащо висша публична длъжност. 
ЗПКОНПИ не съдържа легална дефиниция за „икономически зависимости“, но видно от целта на закона, а и от съдебната практика по въпроса, същите се обосновават от съществуването на стопанско-финансово обвързване между две лица, при което у двете или у някое от тях възниква субективно убеждение или се провокира мотив за осъществяване на поведение, в случая служебни правомощия, по определен, ползващ другото лице начин.
В своята практика Върховният административен съд (ВАС) приема, че зависимостта е икономическа, когато водещият мотив за лицето е икономически (Решение № 15662 от 22.12.2014 г. по адм. д. № 6531/ 2014 г. по описа на ВАС, VII отд.).  Икономическата зависимост по смисъла на ЗПКОНПИ има различни практически хипотези, като: притежаване на дялове или акции или участие в орган на управление на търговско дружество (Решение № 1290 от 28.01.2013 г. на ВАС по адм. д. № 11138/ 2012 г., V отд.; Решение № 15558 от 25.11.2013 г. на ВАС по адм. д. № 8592/ 2013 г., VII отд.); две физически лица, съдружници в капитала на едно търговско дружество (Решение №10778/ 16.07.2013 г. от 22.07.2011 г. по адм. д. № 3582/ 2013 г. по описа на ВАС); договор за покупко-продажба (Решение №15662 от 22.12.2014 г. по адм. д. № 6531/ 2014 г. по описа на ВАС); трудов или граждански договор (Решение №6781 от 20.05.2014 г. по адм. д. №324/ 2014 г. по описа на ВАС, Решение №2577/ 24.02.2014 г. по адм. д. №11779/ 2013 г. на ВАС). 
Като директор на училище, между Иван Момъков и ОУ „***“, град Г.О. са налице дългосрочни финансово-стопански взаимоотношения, т.е. налице са икономически зависимости, основаващи се на сключеното Споразумение № РД07-38/ 19.06.2018 г. за длъжността „директор“, подписан от него като служител, от една страна и за работодателя ОУ „***“, гр. Г.О. - от Началника на РУО – В.Т., от друга. В случая се касае не за обикновен трудов договор, подписан между работодател и служител, а за такъв, по силата на който той, като директор, е и орган на управление и контрол на юридическото лице – ОУ „***“ и по силата на законовите разпоредби приема да изпълнява своите функции като планира, организира дейностите в институцията, отговаря за спазването и прилагането на държавните образователни стандарти, изготвя длъжностно разписание на персонала и утвърждава поименно щатно разписание на длъжностите, отговаря за законосъобразното, целесъобразно и прозрачно разпореждане с бюджетните средства, представлява институцията пред държавните органи, организации и сключва договори по предмета на дейност с юридически и физически лица и др. (ЗПУО и Наредба № 15 от 22.07.2019 г. за статута и професионалното развитие на учителите, директорите и другите педагогически специалисти). Момъков заема длъжността „директор“ след проведен конкурс и валидно сключен трудов договор, а за работата си получава трудово възнаграждение. В случая, обаче, определящо за наличието на свързаност между него и училището са именно функциите му като директор и вмененото му от закона качество на орган на управление и контрол на училището и разпоредител с бюджетни средства. От казаното следва, че с оглед на функциите му като директор на училището и в това му качество орган на управление и контрол на същото, между него и ОУ „***“, град Г.О. е налице свързаност по смисъла на §1, т.15, б. „б“ от ЗПКОНПИ. 
Видно от събраните по преписката доказателства Иван Момъков, като общински съветник в Общински съвет – Г.О. и лице, заемащо висша публична длъжност по чл.6, ал.1, т.32 от ЗПКОНПИ е упражнил свои правомощия по служба като е участвал на 22.04.2020 г. в заседание на Постоянната комисия „Образование, култура и религия“ към Общински съвет – Г.О. и е гласувал предложенията на кмета на Община Г.О. за закриване на ОУ „***“ – с. П. и ОУ „***“ – с. П. (независимо от начина му на гласуване), както и като е участвал в заседание на общинския съвет, провело се на 30.04.2020 г., обективирано в Протокол №8/ 30.04.2020 г. и е гласувал „за“ при приемането на Решение  № 158/ 30.04.2020 г. за закриване на ОУ „***“ – с. П. и Решение № 159/ 30.04.2020 г. за закриване на ОУ „***“ – с. П.
Следователно, налице са две кумулативни предпоставки за наличието на конфликт на интереси – лице, заемащо висша публична длъжност и упражнени от същото правомощия по служба. Липсва, обаче, третата предпоставка - частен интерес от упражнените правомощия по служба за Момъков или за свързано с него лице, който може да повлияе върху обективното и безпристрастно изпълнение на правомощията или задълженията му по служба.  
Това е така, защото, от една страна, в резултат на демографската криза в страната децата в предучилищна и училищна възраст в района на с. П. и с. П. са намалели значително в сравнение дори с 2015/2016 учебна година, видно от внесените от кмета на Община Г.О. предложения с рег. № 208 и 209 от 21.04.2020 г. Така по данни от Националната електронна информационна система за предучилищно и училищно образование към началото на всяка учебна година през 2015/2016 г. в ОУ „***“, с. П. е имало общо 114 ученика, а през учебната 2019/2020 г. те са намалели до 35 ученика. В ОУ „***“, с. П. през учебната 2015/2016 учебна година са се обучавали общо 72 ученика, а през учебната 2019/2020 г. те са намалели до 25. Малкият брой ученици и едновременното обучение на различни възрастови групи налага обединяването им и провеждане на обучението в слети паралелки (в с. П. са слети паралелките за първи и трети клас с общо 12 ученика, втори и четвърти клас – с общо 12 ученика, пети и шести клас - с общо 5 ученика и има само четирима завършващи основното си образование в седми клас; в с. П. са слети първи и четвърти клас – с общо 4 ученика, втори и трети клас – с общо 9 ученика, пети и шести клас – с общо 8 ученика и само двама завършват 7 клас). Събирането на различни по възраст и ниво на знания и потребности ученици в слети паралелки затруднява ефективността на образователния процес и води до значително снижаване качеството на предоставяното обучение, което е в дисонанс със целите на образователната политика и държавните образователни стандарти. В тази връзка закриването на тези две училища и пренасочването на децата от тях към други такива, с по-висок образователен коефициент, би довело до задоволяване както на потребностите на родителите от по-добро образование за децата им, така и за самите деца, а и за обществото като цяло.  
От друга страна, с гласуването на посочените две решения не са създадени никакви предпоставки, които да доведат до предимство и поставяне в по-благоприятно положение на ОУ „***“, град Г.О., чийто директор е Иван Момъков, още повече, че към момента на приемането на решенията не е било възможно да се предвиди колко общо ученици от закритите училища ще продължат образованието си, колко от тях ще предпочетат да се обучават в град Г.О. и кое от общо петте основни училища в града ще предпочетат. От представената по преписката справка от РУО - В.Т. е видно, че в периода 2017-2020 г. в представляваното от Момъков ОУ „***“, град Г.О. са се преместили само двама ученика от двете закрити училища. Фактът на закриването на двете училища и пренасочване на учениците им към други две в региона на общината с решенията на Общински съвет Г.О., не препятства възможността родителите сами да изберат друго училище за своите деца, различно от посочените в решенията. От казаното следва, че не е налице релевантен частен интерес за Момъков или за свързано с него лице от упражнените от него правомощия по служба. Цялата фактическа обстановка сочи, че действията на Момъков са били насочени към задоволяване на обществения интерес и по-конкретно към повишаване качеството и ефективността на предоставяното предучилищно и училищно образование на територията на Община Г.О. 
С оглед на гореизложеното, Комисията приема, че осъществявайки правомощията си на общински съветник и гласувайки „за“ приемането на решения № 158/ 30.04.2020 г. и  № 159/ 30.04.2020 г., обективирано в Протокол №8 от 30.04.2020 г. на Общински съвет Г.О., за Иван Момъков не е бил налице частен интерес – негов или на свързано с него лице, който може да повлияе върху безпристрастното и обективно изпълнение на правомощията или задълженията му по служба, а същият е действал при преобладаващ обществен интерес. От това следва и невъзможност за реализиране на фактическия състав на конфликта на интереси. 

Предвид изложеното, Комисията за противодействие на корупцията и за отнемане на незаконно придобитото имущество, на основание чл. 74, ал.1 и ал.2 от ЗПКОНПИ

РЕШИ:
НЕ УСТАНОВЯВА конфликт на интереси по отношение на Иван *** Момъков, ЕГН ***, общински съветник в Общински съвет – Г.О. и лице, заемащо висша публична длъжност, по смисъла на чл. 6, ал.1, т. 32 от ЗПКОНПИ, за това, че е участвал на 22.04.2020 г. в заседание на Постоянната комисия „Образование, култура и религия“ към Общински съвет – Г.О. и е гласувал предложенията на кмета за закриване на ОУ „***“ – с. П. и ОУ „***“ – с. П., както и за това, че е гласувал „за“ при приемането на Решение № 158/ 30.04.2020 г. и  Решение № 159/ 30.04.2020 г., обективирани в Протокол №8 от 30.04.2020 г. на Общински съвет Г.О., поради липса на частен интерес – негов или на свързано с него лице по смисъла на §1, т.15 от ДР на ЗПКОНПИ.

Препис от Решението да се изпрати на Окръжна прокуратура – В.Т., с оглед преценка за реализиране на правомощията й по чл. 76, ал. 2 от ЗПКОНПИ. 
Препис от Решението да се изпрати и на Иван *** Момъков – общински съветник в Общински съвет – Г.О., на основание чл.75, т.1 от ЗПКОНПИ.

